Source: https://zcj.ro/economie/trei-retele-cu-hipermarketuri-in-cluj-amendate-cu-zeci-de-milioane-s-au-inteles-intre-ele-la-pretul-de-raft--182283.html
Timestamp: 2020-07-15 19:27:23+00:00
Document Index: 2229669

Matched Legal Cases: ['CCR ', 'CCR ', 'CCR ', 'CCR ', 'CCR ', 'CCR ']

Ziua de Cluj | Trei rețele cu hipermarketuri în Cluj, amendate cu zeci de milioane. S-au înțeles între ele la prețul de raft
Update Trei rețele cu hipermarketuri în Cluj, amendate cu zeci de milioane. S-au înțeles între ele la prețurile de raft
31 Ian 2019, 11:16
Consiliul Concurenței din România (CCR) a sancționat şapte companii active pe piața comercializării produselor alimentare (trei retaileri și patru furnizori) cu amenzi de 87 de milioane de lei. Trei dintre acestea au magazine la Cluj: Auchan, Carrefour și Cora.
CCR a constatat că în anumite cazuri preţurile de vânzare la raft nu se stabileau conform regulilor de piaţă prin raportul dintre cerere şi ofertă, ci furnizorul şi retailerul stabileau un pret fix sau minim pentru revânzarea produselor către consumatorul final. Această practică conduce la preţuri mai mari pentru consumatorul final, retailerul neputând să scadă preţul sub limita stabilită cu furnizorul.
Auchan România 36.563.004 lei
Carrefour România 26.995.645 lei
Romania Hypermarche (Cora) 12.410.834 lei
Quadrant-Amroq Beverages 5.984.053 lei
Star Foods 3.930.920 lei
Strauss România 1.785.767 lei
Nelson Prod 43.113 lei
Carrefour a recunoscut fapta, beneficiind astfel de o reducere a amenzii. Amenzile aplicate de CCR se virează integral către bugetul de stat. Companiile sancționate pot ataca decizia la Curtea de Apel București, în termen de 30 de zile de la publicare.
Aceasta este a doua investigație derulată de CCR finalizată cu sancțiuni, pe piața comercializării de produse alimentare. În 2015, CCR a sancționat retailerii Metro, Real, Selgros, Mega Image și furnizorii acestora cu amenzi de 35 milioane de euro pentru fixarea prețurilor, în perioada 2005-2009.
Amenzile au fost încasate de Agenţia Naţională de Administrare Fiscală. Unele companii sancţionate au contestat sancţiunile, procesele aflându-se pe rolul instanţelor.
CCR încurajează companiile implicate în înţelegeri anticoncurenţiale să contacteze autoritatea de concurenţă, să îşi recunoască participarea la încălcare şi să furnizeze dovezi privind înţelegerea respectivă. Procedând astfel, companiile pot beneficia de reduceri substanţiale ale amenzilor sau chiar de imunitate totală.
Atacă decizia în instanță
Cora respinge acuzaţiile CCR, rezervându-şi dreptul de a contesta decizia autorităţii în instanţă. ”Am luat la cunoştinţă de decizia anunţată de CCR privind sancţionarea companiei cu suma de 12.410.834 lei. Cora aşteaptă motivarea deciziei pentru a analiza argumentele şi îşi rezervă dreptul de a contesta decizia în instanţă. La dosarul de investigaţie nu există nicio dovadă din care să reiasă că societatea noastră ar fi săvârşit fapta anticoncurenţială pretinsă de CCR. După cum rezultă din toate documentele furnizate autorităţii de concurenţă, Cora a stabilit întotdeauna independent preţurile de revânzare, iar clienţii Cora au beneficiat de preţuri reduse, niciun consumator fiind prejudiciat”.
preț de raft